D ô v o d o v á  s p r á v a

I.  V š e o b e c n á   č a s ť

	V predkladanom návrhu nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 480/2000 Z. z., ktorým sa vydáva colný sadzobník na rok 2001 v znení nariadenia vlády Slovenskej republiky č. 23/2001 Z. z. sa realizujú závery rokovania vlády Slovenskej republiky zo dňa 15. 3. 2001. Na tomto rokovaní vláda SR uložila ministerke financií  predložiť na rokovanie vlády Slovenskej republiky návrh nariadenia vlády SR, ktorým sa zavedie dočasná úprava colnej sadzby na dovoz cukru z Poľskej republiky, a to zrušením preferenčných a zavedením zmluvných colných sadzieb.

	Okrem uvedeného opatrenia sa predloženým materiálom navrhuje, na základe požiadavky Ministerstva pôdohospodárstva Slovenskej republiky, zavedenie dočasných colných kvót na dovoz 120 000 hl bieleho vína a 80 000 hl červeného vína v nádobách nad dva litre, pri colnej sadzbe 25 %, nakoľko v predchádzajúcom roku sa nepodarilo dovozom zabezpečiť dostatok tejto komodity. Bez opätovného zásahu štátu (v roku 2000 boli nariadeniami vlády SR otvorené dočasné colné kvóty na dovoz 190 000 hl vína) navrhovanou formou nie je možné pokryť potrebu vína na slovenskom trhu. S tým úzko súvisí ohrozenie zamestnanosti v danom spracovateľskom odvetví, nedostatočné využitie výrobných kapacít a strata tradičných zahraničných trhov, hlavne v Českej republike.  V prípade neotvorenia navrhovanej colnej kvóty sa na úkor domácich značiek vín zvýši dovoz fľaškového vína na priamu spotrebu aj z tretích krajín. Na uvedený dovoz sa aplikuje 30 % - né clo, čo je výhodnejšie ako dosiaľ platné zmluvné clo vo výške 75 % uplatňované na dovoz sudového vína.  

	Ministerstvo pôdohospodárstva Slovenskej republiky, podľa stavu k 31. 12. 2000, uvádza takúto bilanciu vína v Slovenskej republike na rok 2001:

•	zásoby vína k 31. 12. 2000:                     290 667 hl
•	plánovaný odbyt v roku 2001:		   486 846 hl
•	technologická rezerva:			     86 330 hl
•	predpoklad dovozu na preferencie: 	     12 000 hl MR
     28 500 hl WTO
•	deficit                 				   242 009 hl
	Predloženým návrhom nariadenia sa ďalej upravujú dočasné colné kvóty na dovoz obilia do Slovenskej republiky. Platnosť kvóty na dovoz 100 000 ton pšenice a súraže ostatnej   /HS 1001 90 99/ a kvóty na dovoz 200 000 ton jačmeňa ostatného /HS 1003 00 90/ bude predĺžená do 30. júna 2001. Ďalej sa zvyšuje objem dočasnej colnej kvóty na dovoz kukurice ostatnej /HS 1005 90 00/ pri nulovej colnej sadzbe z 82 000 ton na 160 000 ton a predlžuje sa jej platnosť do 30. septembra 2001.

Navrhované nariadenie nebude mať vplyv na zamestnanosť a realizáciou uvedených opatrení sa nepredpokladá negatívny vplyv na štátny rozpočet. Naopak, ich prijatím sa očakáva príjem do štátneho rozpočtu vo výške cca 221 mil. Sk, a v prípade dovozu cukru pri upravenom cle, by sa za každých dovezených 1000 ton cukru mal príjem cla do štátneho rozpočtu zvýšiť o cca 1,3 mil. Sk.

Predkladaný návrh nariadenia vlády Slovenskej republiky, ktorým sa mení a dopĺňa nariadenie vlády č. 480/2000 Z. z., ktorým sa vydáva colný sadzobník na rok 2001 v znení nariadenia vlády Slovenskej republiky č. 23/2001 Z. z. je v súlade s Ústavou Slovenskej republiky a zákonom Národnej rady Slovenskej republiky  č. 180/1996 Z. z. Colný zákon v znení neskorších predpisov.

II. O s o b i t n á   č a s ť

K článku I
	V článku I sa definujú § 3b a 3c, ktorými sa dopĺňa nariadenie vlády Slovenskej republiky č. 480/2000 Z. z., ktorým sa vydáva colný sadzobník na rok 2001 v znení nariadenia vlády SR č. 23/2001 Z. z. Na základe týchto ustanovení sa colný sadzobník dopĺňa o prílohy č. 11 a 12. 

Príloha č. 11 upravuje colnú sadzbu na dovoz trstinového alebo repného cukru a chemicky čistej sacharózy v pevnom stave z Poľskej republiky. Predmetom tejto zmeny je opätovné zavedenie zmluvných colných sadzieb, t. j. zrušenie preferencií na dovoz predmetného tovaru z Poľskej republiky.

Prílohou č. 12 sa navrhujú otvoriť dočasné colné kvóty na dovoz 120 000 hl bieleho a 80 000 hl červeného vína v nádobách nad 2 l pri 25 % - nej colnej sadzbe.

Obe opatrenia sú dočasné, platné do 31. 12. 2001.
V prílohe č. 10 sa mení platnosť dočasných colných kvót pri podpoložkách 1001 90 99 a 1003 00 90 tak, že termín do 31. 5. 2001 sa nahrádza termínom do 30. 6. 2001. Zároveň sa upravuje dočasná colná kvóta pri podpoložke 1005 90 00 takto: číslo 82 000 ton sa nahrádza číslom 160 000 ton a jej platnosť sa predlžuje z 31. 5. 2001 do 30. 9. 2001.

	Nakoľko sa colný sadzobník na rok 2001 dopĺňa o dve prílohy, mení sa § 1 nariadenia vlády Slovenskej republiky č. 480/2000 Z. z., ktorým sa vydáva colný sadzobník na rok 2001 v znení nariadenia vlády SR č. 23/2001 Z. z.

K článku II

	Ustanovenie článku II navrhuje nadobudnutie účinnosti tohto nariadenia 1. mája 2001.